

# Илдар Халиков депутатлар алдында 2014 елда Татарстан башкарма хакимияте органнары эшчәнлеге турындагы хисап белән чыгыш ясады

*20.03.2015*


Бүген бишенче чакырылыш Татарстан Республикасы Дәүләт Советы утырышында 2014 елда Татарстан башкарма хакимияте органнары эшчәнлеге турындагы хисап каралды.


Бу мәсьәлә буенча Татарстан Республикасы Премьер-министры Илдар Халиков доклад ясады.


2014 ел нәтиҗәләренә күчкәнче, Илдар Халиков икътисади хәл турында кыскача сөйләде. “Быел республиканың социаль-икътисади үсешендә тискәре тенденцияләр күзәтелә”, - дип билгеләде ул. 2015 елның гыйнварында Татарстанның тулай төбәк продукты 0,1% ка кимегән. Гыйнвар-февральдә республикада сәнәгать җитештерүе индексы 99,3% тәшкил иткән, авыл хуҗалыгы продукциясен җитештерү 1,4 % ка арткан, ваклап сату сәүдә әйләнеше 15% ка кимегән.


2014 ел нәтиҗәләренә килгәндә, Татарстан төп макроикътисади күрсәткечләр буенча гадәттәгечә Россия Федерациясенең алдынгы төбәкләре рәтенә керә. Тулай төбәк продукты күләме буенча республика 7 урында, авыл хуҗалыгы җитештерү күләме буенча - 3, сәнәгать җитештерүе күләме һәм төп капиталга инвестицияләр буенча - 5, төзелеш буенча - 6, торак йортларны файдалануга тапшыру һәм ваклап сату буенча 8 урында.


2014 елда Татарстанда тышкы икътисади хәлнең катлаулануы һәм санкцияләр кертелү сәбәпле, акрын икътисади үсеш күзәтелә. Тулай төбәк продукты үсеш темплары узган ел белән чагыштырганда 101,3% тәшкил иткән. Гомумән тулай төбәк продуктының күләме 1,6 трлн. сум тәшкил иткән. Сәнәгать җитештерүенең индексы 2014 елда 100,6 % тәшкил иткән.


Катлаулы икътисади хәлгә карамастан, Татарстан инвестицияләрнең югары дәрәҗәсен саклап кала алды – 542,8 млрд. сум. Төп капиталга инвестицияләр өлеше 33,3% тәшкил иткән.


Республикада барлык чыгарылган нефтьнең яртысыннан артыгы эшкәртелгән (2013 елга – 49,1%), эшкәртүнең тирәнлеге 74%тан арткан. “Танеко” заводы тулы егәрлеккә чыккан. 2014 елда аның тарафыннан 8млн. тонна нефть эшкәртелгән.


Инновацияләрне гамәлгә кертү сәбәпле “ТАИФ-НК” компаниясе 2016 елда югары сыйфатлы нефть продуктлары эшләп чыгаруга тулысынча күчәчәк.


2015 елда Аммоний комплексы төзелеше төгәлләнү республиканы азотлы ашламалар белән тулы күләмдә тәэмин итәргә мөмкинлек бирәчәк.


“КАМАЗ” ААҖ 45 ел эчендә 2 млн. нан артык авыр йөк автомобильләре җитештергән. Даими рәвештә җитештерүне яңарту тормышка ашырыла. Бу предприятиегә БДБ һәм ерак чит ил базарларына чыгу мөмкинлеген бирде.


“Форд Соллерс Алабуга” предприятиесендә күптән түгел тулы техник цикл буенча Ecosport моделен җитештерү башланды.


Европада иң зур заводларның берсе – “Кастамону Интегрейтед Вуд Индастри” үз эшен башлап җибәрде.


Хезмәт җитештерүчәнлеге артты. Татарстанда бу күрсәткеч буенча үсеш темплары уртача Россия күрсәткечләреннән югарырак.


Татарстан икътисади яктан Россия төбәкләре арасында алга киткән республикаларның берсе, тышкы икътисади эшчәнлектә актив катнаша. Тышкы икътисади әйләнеш күләме буенча республика РФ субъектлары арасында 5 урында, Идел буе федераль округында 1 урында.


2014 ел авыл хуҗалыгы өчен уңышлы булды. Бу тармакта продукция күләме 188,8 млрд. сум тәшкил итте. Узган ел бөртекле ашлык 2013 елга караганда 29,4% ка күбрәк җыелды. Бөртекле ашлыкның уртача уңышы 1 гектардан 21,6 ц. тәшкил итте.


2014 елда республикада 2,4 млн. кв. метр торак файдалануга тапшырылды, шул исәптән социаль ипотека программасы буенча – 383,4 мең кв. метр.


Йортларга капиталь ремонт ясау программасы дәвам итә. Узган ел 816 күп фатирлы йорт ремонтланган. Финанслау күләме якынча 4,7 млрд. сум тәшкил итте.


Илдар Халиков шулай ук Татарстанның дүртенче ел рәттән РФ субъектлары арасында башкарма хакимияте органнары эшчәнлеге нәтиҗәләре буенча 1 урында булуын искә алды.



“Гомумән без 2014 елны уңышлы төгәлләдек”, - дип ассызыклады ТР Дәүләт Советы рәисе Фәрит Мөхәммәтшин, Татарстан Хөкүмәте эшчәнлеге турындагы хисап хакында фикер алышуны йомгаклап.




*Татарстан Республикасы Дәүләт Советының җәмәгатчелек һәм ММЧ белән хезмәттәшлек бүлеге материаллары файдаланылды.*
Илдар Халиков депутатлар алдында 2014 елда Татарстан башкарма хакимияте органнары эшчәнлеге турындагы хисап белән чыгыш ясады